Politikanalyse og -rapportering

Konklusionerne i Cedefops »2010-2014 review of progress towards the goals set for VET« dannede grundlag for politikdrøftelserne mellem generaldirektørerne for erhvervsuddannelse under det græske og det italienske formandskab og på møderne i Det Rådgivende Udvalg for Erhvervsrettet Uddannelse. De blev også præsenteret på den konference, som Cedefop og GD EAC afholdt den 29.—30. september 2014. Cedefop bidrog også til at fastlægge nye prioriteter for erhvervsuddannelse. Centret offentliggjorde kortfattede oversigter over de nationale systemer for erhvervsuddannelse (»Spotlights on VET«) og udarbejdede detaljerede landedokumenter om erhversuddannelsespolitikker for samtlige EU-medlemsstater, Norge og Island. Disse oplysninger dannede grundlag for de landespecifikke anbefalinger for 2014 med henblik på det europæiske semester. Cedefop brugte sin omfattende viden om erhvervsuddannelsespolitikker til inden for den fælles evalueringsramme vedrørende uddannelses- og erhvervsuddannelsespolitiske fremskridt at fremhæve nationale bestræbelser på at styrke nyuddannedes beskæftigelsesegnethed (offentliggjort i 2014 Education and Training Monitor). Der blev offentliggjort et udvalg af politikrelevante statistiske indikatorer vedrørende erhvervsuddannelse. Disse gør det lettere at vurdere situationen i de enkelte medlemsstater. Til OECD's flagskibsudgivelse Education at a Glance leverede Cedefop indikatorer baseret på PIAAC-data.

Fælles europæiske værktøjer, kvalifikationer og læringsresultater

Cedefop koordinerede den rådgivende gruppe under EQF (den europæiske referenceramme for kvalifikationer) sammen med Europa-Kommissionen og analyserede udviklingen af de nationale referencerammer for kvalifikationer i 36 lande. Resultaterne blev offentliggjort i briefingnotatet »Qualifications frameworks: expanding influence, persisting obstacles«. Fortsat støtte til EQAVET og ECVET. Elektronisk offentliggørelse af 2014-opdateringen af den europæiske oversigt over validering af ikke-formel og uformel læring (33 lande). Cedefop offentliggjorde også briefingnotatet »The validation challenge: how close is Europe to recognising all learning?« Webstedet Europass — der forvaltes af Cedefop og findes på 27 sprog — har i alt haft over 102 millioner besøg, siden det blev lanceret (2014: 21,7 millioner, 2013: 20,1 million). Brugerne har oprettet 47 millioner CV'er online (2014: 13,1 million, 2013: 9,8 millioner). Cedefop udførte målrettet forskning med fokus på styrkelse af synergien mellem de europæiske værktøjer og drøftede resultaterne på en konference på højt plan (Thessaloniki, den 28.-29. november). I det akademiske år 2013/2014 koordinerede Cedefop de sidste 245 studiebesøg med deltagelse af 2 709 uddannelses- og erhvervsuddannelsesspecialister fra 34 lande (programmet sluttede i september 2014).

Voksenuddannelse, overgange og lærlingeuddannelser

For at støtte den europæiske alliance for lærlingeuddannelser fremmede Cedefop samarbejdet på europæisk plan og mellem medlemsstaterne om udviklingen af arbejdsbaseret læring såsom lærlingeuddannelser og undersøgte mulighederne for at udvikle og udvide lærlingeuddannelser i forskellige lande. Cedefop og Europa-Kommissionen afholdt den europæiske konference »Steering Partnerships for Growth« (Thessaloniki, den 7.-8. maj) for at hjælpe landene til at finde potentielle partnere til samarbejde om udvikling af lærlingeuddannelsesordninger. Til denne konference offentliggjorde Cedefop briefingnotatet »Developing apprenticeships«. For at hjælpe unge og arbejdstagere med at håndtere arbejdsmarkedsovergange og opnå positive resultater på arbejdsmarkedet offentliggjorde Cedefop undersøgelsen »Navigating difficult waters: learning for career and labour market transitions«.

Analyse af færdigheder

I 2014 overtog Cedefop ansvaret for EU-oversigten over kvalifikationer. Cedefop offentliggjorde sin seneste prognose for efterspørgsel og udbud af kvalifikationer (2013-2025) online og bidrog til den rapport, der i Davos-Klosters blev præsenteret af World Economic Forums Global Agenda Council on Employment (som Cedefop var medlem af i perioden 2012-2014): »Matching skills and labour market needs in the world economy — Building Social Partnerships for Better Skills and Better Jobs«. Briefingnotatet »Skills mismatch: more than meets the eye« blev offentliggjort. Det andet Cedefop/OECD-forum om grønne kvalifikationer blev afholdt i Paris i februar. Sammen med ETF og ILO udarbejdede Cedefop vejledninger om metoder til foregribelse af kvalifikationsbehov. Sammen med ILO's internationale uddannelsescenter arrangerede Cedefop endvidere et kursus om foregribelse og matchning af kvalifikationsbehov. Cedefop bidrog til publikationen »Matching economic migration with labour market needs« fra OECD og Den Europæiske Union.

Organisatorisk effekt

De centrale resultatindikatorer vidner om en stor organisatorisk effekt: Der henvises i vidt omfang til Cedefops arbejde i 97 EU-politikdokumenter. I forbindelse med formandskabets begivenheder og møder mellem højtstående interessenter på EU-niveau stillede Cedefop rådgivning og ekspertise til rådighed med henblik på at støtte politikgennemførelsen (164 bidrag). Cedefop arrangerede 69 konferencer, workshopper og møder med højtstående repræsentanter for EU-institutioner og nationale institutioner. 92 % af deltagerne i disse arrangementer betegnede dem som meget gode eller gode. Downloads af Cedefoppublikationer: ca. 6 00 000, herunder 71 000 briefingnotater henvendt til politiske beslutningstagere og offentliggjort på otte sprog. Dette viser, at der er stor interesse for centrets viden og indsigt. Cedefops arbejde blev omtalt i 745 artikler i førende europæiske medier, bl.a. Die Welt, Times Educational Supplement og El País. Der blev henvist til publikationer og undersøgelser fra Cedefop i akademiske/videnskabelige tidsskrifter (413 henvisninger i 2013-2014).

Nærmere oplysninger på www.cedefop.europa.eu (årsrapport og årlig aktivitetsrapport for 2014).